text: Milers d'infants i joves comencen l'estiu participant a diversos casals i colònies
  ACN22.06.2016 - 18:53h
  Milers d'infants i joves han començat els casals i les colònies d'estiu.
  La Fundació Pere Tarrés i la Fundació Catalana de l'Esplai han hagut de multiplicar les beques en els darrers anys.
  L'objectiu és que tots els nens puguin gaudir de vacances en casals i colònies.
  Nens començant les colònies d'estiu
  Casals d'estiu, colònies i campaments han arrancat aquest dimecres arreu de Catalunya amb milers d'infants després del final del curs escolar.
  A Esplugues de Llobregat, un grup de 40 nens i nenes han marxat cinc dies de colònies a Montesquiu (Osona) amb la Fundació Catalana de l'Esplai (Fundesplai), que per als propers mesos ha programat 1.200 tandes d'activitats amb un total de 85.000 places, un 15% més que l'any passat.
  A l'escola Fructuós Gelabert de Barcelona, ha començat un dels casals d'estiu de la Fundació Pere Tarrés, amb més de 400 activitats que aplegaran més de 20.000 infants al llarg de tot l'estiu.
  Un dels principals objectius d'aquestes organitzacions és que cap infant es quedi sense la possibilitat de gaudir d'un estiu educatiu i per això bequen els nens i nenes que ho necessiten; unes ajudes que s'han hagut de multiplicar en els darrers anys.